Christo Wiese se Brait nou minder werd | Netwerk24
Deur Hanlie Stadler 23 Mei 2019 10:50
Brait, ’n beleggingsbeheerfirma in die Christo Wiese-stal, het bekend gemaak dat sy netto batewaarde vir die boekjaar tot einde Maart skerp gedaal het.
Christo Wiese besit nagenoeg 24% van Brait. Foto: Getty Images
Dit het die firma se aandeelprys vroegoggend met 4,7% tot R22,26 laat daal kort nadat die JSE geopen het.
Die groep se netto batewaarde gaan met tussen 23,4% en 27% tot tussen R40,75 en R42,75 daal. In euro gemeet, is dit ’n daling van tussen 31,3% en 34,5%.
Netto batewaarde is die maatstaf wat beleggingsbeheerfirmas vir hul prestasie weergee.
Die laer netto batewaarde kan deels toegeskryf word aan ’n aanpassing in die waardasie-veelvoude wat Brait gebruik om sy beleggings se waardasie te bereken.
Brait, wat sy primêre notering in Luxemburg het, maak sy resultate op 18 Junie bekend.
Brait besit 72% van die gimnasiumgroep Virgin Active, 96% van die kosvervaardiger Premier (wat handelsname soos Snowflake en Iwisa besit) en 63% van die Britse supermarkgroep Iceland Foods.
Die groep het vroeër vanjaar sy 90%-belang in die sukkelende Britse klerekleinhandelaar New Look verminder in ’n transaksie met krediteure waarin aandele vir skuld verruil is.
Brait besit nou slegs 18% van die senior gesekureerde notas van New Look en sy aandeelbelang word op R0 gewaardeer. Die transaksie het New Look se langtermynskuld van £1,35 miljard tot £350 miljoen verminder en sy jaarlikse rente betaalbaar van £80 miljoen tot sowat £40 miljoen.
Meer oor: Brait | New Look | Premier | Virgin Active | Christo Wiese | Beleggingsbeheerfirma | Kosvervaardigers